**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS GYVENTOJŲ MOKĖJIMO UŽ SOCIALINES PASLAUGAS TVARKOS APRAŠO PATVIRTINIMO**

2024 m. sausio 15 d. Nr.T10-3

Skuodas

1. **Parengto sprendimo projekto tikslas ir uždaviniai.**

Patvirtinti Skuodo rajono savivaldybės gyventojų mokėjimo už socialines paslaugas tvarkos aprašą (toliau – aprašą) pagal galiojančius teisės aktus. Aprašo nuostatos taikomos norint nustatyti mokėjimo dydį už teikiamas socialines paslaugas, kurių teikimas finansuojamas iš savivaldybės biudžeto ar savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti. Dienos socialinės globos paslaugos asmens namuose buvo teikiamos 5 dienas per savaitę iki penkių valandų per dieną. Pasikeitus teisės aktams, paslaugos, asmens prašymu, pagal įvertintą paslaugų poreikį, gali būti teikiamos 7 dienas per savaitę iki 10 valandų per dieną. Todėl šiuo sprendimu numatomas didesnis asmens mokėjimo už dienos socialinės globos paslaugas asmens namuose diferencijavimas.

**2. Siūlomos teisinio reguliavimo nuostatos.**

Lietuvos Respublikos socialinių paslaugų įstatymo 13 straipsnio 1 dalis ir Lietuvos Respublikos Vyriausybės 2006 m. birželio 14 d. nutarimu Nr. 583 patvirtinto Mokėjimo už socialines paslaugas tvarkos aprašo 3 punktas, nuo 2024 m. sausio 1 d. įsigaliojęs Lietuvos Respublikos asmens su negalia teisių apsaugos pagrindų įstatymas, Lietuvos Respublikos socialinės apsaugos ir darbo ministro ir Lietuvos Respublikos sveikatos apsaugos ministro įsakymas „Dėl Dalyvumo lygio nustatymo kriterijų ir tvarkos aprašo patvirtinimo“.

**3. Laukiami rezultatai.**

Aprašas atitiks šiuo metu galiojančias teisės aktų nuostatas.

Apraše keičiamos formuluotės iš „darbingumo“ į „dalyvumas“, iš „specialieji poreikiai“ į „individualieji pagalbos poreikiai“, pagal Lietuvos Respublikos tikslinių kompensacijų įstatymą asmeniui mokama „slaugos ar priežiūros (pagalbos) išlaidų tikslinė kompensacija“ keičiama į „individualios pagalbos teikimo išlaidų kompensacija“.

Mokėjimo už socialines paslaugas dydis asmeniui (šeimai) nustatomas individualiai, atsižvelgiant į asmens (šeimos) finansines galimybes mokėti už socialines paslaugas ir asmeniui (šeimai) teikiamų socialinių paslaugų rūšį. Socialines paslaugas, jų turinį pagal socialinių paslaugų rūšis apibrėžia Lietuvos Respublikos socialinės apsaugos ir darbo ministro patvirtintas Socialinių paslaugų katalogas.

**4**.**Lėšų poreikis sprendimui įgyvendinti ir jų šaltiniai.**

Papildomų lėšų nereikės.

**5. Sprendimo projekto autorius ir (ar) autorių grupė.**

Rengėjos:

1. Socialinės paramos skyriaus vedėja Rasa Noreikienė.

2. Socialinės paramos skyriaus vyriausioji specialistė (socialinių paslaugų) Jadvyga Kažienė.