**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL KELEIVIŲ VEŽIMO REGULIARIAIS REISAIS VIETINIO SUSISIEKIMO MARŠRUTAIS TARIFŲ PATVIRTINIMO**

2024 m. sausio 15 d. Nr. T10-4

Skuodas

**1. Parengto sprendimo projekto tikslas ir uždaviniai.**

Vadovaujantis Lietuvos Respublikos vietos savivaldos įstatymo, Lietuvos Respublikos kelių transporto kodekso nuostatomis keleivių vežimo reguliariais reisais vietinio susisiekimo maršrutais konkrečius tarifų dydžius nustato savivaldybių tarybos.Atsižvelgiant į gyventojų pageidavimus bei siekiant prisidėti prie 2022–2030 metų plėtros programos valdytojos Lietuvos Respublikos susisiekimo ministerijos susisiekimo plėtros programoje numatytos pažangos priemonės „Gerinti susisiekimą kelių transportu“ įgyvendinimo, kuria sprendžiamos šiltnamio efektą sukeliančių dujų ir transportui būdingų oro teršalų dalies mažinimo Lietuvoje, gyventojų darbų vietų pasiekiamumo, viešojo transporto patrauklumo didinimo bei įvairių socialinių grupių viešojo transporto paslaugų pasiekiamumo gerinimo problemos, taip pat, atsižvelgiant į infliacijos lygį Lietuvoje, kuris 2022 m. buvo 19,7 proc., parengtas sprendimo projektas, kuriuo siūloma padidinti keleivio nuvažiuoto priemiestiniu maršrutu vieno kilometro kainą nuo 0,10 iki 0,12 Eur ir taikyti 100 proc. transporto lengvatą įsigyjant keleivio bilietą visiems keleiviams, važiuojantiems Skuodo rajono savivaldybės reguliariais reisais vietinio susisiekimo maršrutais.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo 6 straipsnio 33 punktu, savivaldybės funkcija yra keleivių vežimo vietiniais maršrutais organizavimas, lengvatinio keleivių vežimo kompensacijų skaičiavimas ir mokėjimas, viena iš išimtinių savivaldybės tarybos kompetencijų yra kainų ir tarifų už savivaldybės valdomų įmonių, biudžetinių ir viešųjų įstaigų (kurių savininkė yra savivaldybė) teikiamas atlygintinas viešąsias paslaugas ir keleivių vežimą vietiniais maršrutais nustatymas, centralizuotai tiekiamos šilumos, karšto vandens kainų nustatymas (tvirtinimas) įstatymų nustatyta tvarka, vietinių rinkliavų, įmokų ir mokesčių tarifų nustatymas įstatymų nustatyta tvarka. Lietuvos Respublikos kelių transporto kodekso 16 straipsnio 2 dalyje nurodyta, kad keleivių vežimo reguliariais reisais vietinio susisiekimo maršrutais konkrečius tarifų dydžius nustato savivaldybių tarybos. Šie tarifų dydžiai turi būti peržiūrimi ne rečiau kaip kartą per metus, atsižvelgiant į vežimo sąnaudų, gautų pajamų pokyčius ir viešųjų paslaugų sutartyse tarp savivaldybių ir vežėjų numatytus įsipareigojimus. Atskiriems maršrutams gali būti nustatomi skirtingi tarifų dydžiai.

**3.** **Laukiami rezultatai.**

Planuojama, kad nemokamas keleivių vežimas Skuodo rajono savivaldybėje pagerins gyventojų darbo vietų pasiekiamumo sąlygas, bus sprendžiamos socialinės problemos neturintiems galimybės pasinaudoti transporto paslaugomis, skatins gyventojus rinktis viešojo transporto paslaugas, atsisakant nuosavų automobilių, bus mažinama oro tarša.

**4.** **Lėšų poreikis sprendimui įgyvendinti ir jų šaltiniai.**

Pagal preliminarius UAB „Skuodo autobusai“ atliktus planuojamų pajamų, sąnaudų ir nuostolio kompensacijos paskaičiavimus, sprendimui įgyvendinti kiekvienais metais papildomai būtų reikalinga 38 000–46 000 Eur savivaldybės biudžeto lėšų.

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valymo skyriaus vedėjas Vygintas Pitrėnas.

Rengėja – Statybos, investicijų ir turto valymo skyriaus vedėjo pavaduotoja Rasa Andriekienė.

Į posėdį kviesti UAB „Skuodo autobusai“ direktorių Rimantą Pabrėžą.