PATVIRTINTA

Skuodo rajono savivaldybės tarybos

2024 m. sausio 15 d. sprendimu Nr. T10-5

**DĖL SKUODO RAJONO SAVIVALDYBĖS VALDOMŲ UŽDARŲJŲ AKCINIŲ BENDROVIŲ VEIKLOS STRATEGIJŲ RENGIMO, ATNAUJINIMO IR ĮGYVENDINIMO STEBĖSENOS tvarkOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės valdomų uždarųjų akcinių bendrovių (toliau – Bendrovių) veiklos strategijų (toliau – Strategijų) rengimo, atnaujinimo ir įgyvendinimo stebėsenos tvarkos aprašas (toliau – Aprašas) reglamentuoja Skuodo rajono savivaldybės (toliau – Savivaldybės) valdomų Bendrovių Strategijų rengimo, atnaujinimo ir įgyvendinimo stebėsenos gaires.

2. Apraše vartojamos sąvokos:

2.1. Savivaldybės valdoma bendrovė – akcinė bendrovė arba uždaroji akcinė bendrovė, kurių vienai ar kelioms savivaldybėms nuosavybės teise priklausančios akcijos suteikia daugiau kaip ½ balsų visuotiniame akcininkų susirinkime.

2.2. Lūkesčių raštas – raštas Bendrovei, kurio tikslas nustatyti Savivaldybės lūkesčius, tikslus ir jų matavimo rodiklius, susijusius su konkrečia Bendrove, ir prisidedančius prie Savivaldybės strateginiuose planavimo dokumentuose numatytų tikslų pasiekimo.

2.3. Darbo grupė – Savivaldybės mero potvarkiu sudaryta darbo grupė Bendrovių veiklai koordinuoti.

3. Savivaldybės, kaip Savivaldybės akcinių bendrovių ir uždarųjų akcinių bendrovių akcijų savininko, turtines ir neturtines teises ir pareigas įgyvendina Savivaldybės vykdomoji institucija – Savivaldybės meras.

**II SKYRIUS**

**BENDROVIŲ STRATEGIJŲ RENGIMAS**

4. Bendrovės veiklos strategijos struktūrinės dalys:

4.1. Trumpa informacija apie Bendrovę;

4.2. Aplinkos veiksnių analizė;

4.3. Misija, vizija;

4.4. Ilgalaikiai ir trumpalaikiai (finansiniai ir nefinansiniai) tikslai;

4.5. Priemonės tikslams pasiekti;

4.6. Priemonių įgyvendinimo vertinimo kriterijai ir jų reikšmės;

4.7. Finansinės prognozės (investicijų atsiperkamumas);

4.8. Veiklos strategijos įgyvendinimo stebėsena.

5. Bendrovės Strategija rengiama atsižvelgiant į Savivaldybės lūkesčių raštą.

6. Bendrovės Strategiją tvirtina Bendrovės vadovas ir pateikia Savivaldybės merui. Strategija turi būti rengiama ne trumpesniam kaip 3 metų laikotarpiui.

**III SKYRIUS**

**STRATEGIJOS ĮGYVENDINIMO STEBĖSENA**

7. Bendrovės vadovas:

7.1. ne rečiau kaip kartą per metus peržiūri Bendrovės veiklos ilgalaikius ir trumpalaikius tikslus, jų įgyvendinimo finansavimo šaltinius, ir esant poreikiui atnaujina Strategiją;

7.2. Savivaldybės merui pateikia:

7.2.1. patvirtintą Bendrovės Strategijos įgyvendinimo metinę ataskaitą, kurioje pateikia finansinių ir nefinansinių veiklos rezultatų analizę, nurodydamas, kaip buvo įgyvendintos Strategijos priemonės Bendrovės veiklos tikslams pasiekti ir pasiekti konkretūs ilgalaikių ir trumpalaikių tikslų rodikliai;

7.2.2. Bendrovės vadovo patvirtintą Bendrovės Strategiją per 3 mėn. nuo Savivaldybės lūkesčių rašto gavimo dienos;

7.2.3. Bendrovės Strategijos įgyvendinimo metinę ataskaitą (kartu su metine įmonės veiklos ataskaita) – iki kitų metų kovo 1 dienos.

8. Savivaldybės meras, atsižvelgdamas į Darbo grupės siūlymus, nagrinėja Bendrovės pateiktą Strategijos įgyvendinimo ataskaitą, teikia išvadas ir rekomendacijas dėl Bendrovės valdymo, veiklos gerinimo, tobulinimo, efektyvinimo, veiksmingumo didinimo, Bendrovės strategijos įgyvendinimo (atnaujinimo).

9. Siekdamas įgyvendinti Savivaldybės mero rekomendacijas, Bendrovės vadovas per 1 mėnesį nuo rekomendacijos pateikimo dienos raštu informuoja apie priimtus sprendimus.

**IV SKYRIUS**

**BAIGIAMOSIOS NUOSTATOS**

10. Įgyvendinant Lietuvos Respublikos vietos savivaldos įstatyme nurodytus veiklos skaidrumo ir viešumo principus ir Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo, patvirtinto Lietuvos Respublikos Vyriausybės nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“, 8.4 papunkčio nuostatas, Savivaldybės interneto svetainėje ir Bendrovės interneto svetainėje turi būti skelbiama ir nuolat atnaujinama Vietos savivaldos įstatymo 4 straipsnio 9 punkte nurodyta informacija apie Savivaldybės valdomas įmones.

11. Šio Aprašo kontrolę vykdo Darbo grupė.

12. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_