**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „DIDELIŲ GABARITŲ ATLIEKŲ SURINKIMO AIKŠTELĖS ĮRENGIMAS SKUODO RAJONO SAVIVALDYBĖS RAUDONIŲ KAIMO TERITORIJOJE“ RENGIMUI IR FINANSAVIMUI**

2024 m. sausio 15 d. Nr. T10-6

Skuodas

**1. Parengto sprendimo projekto tikslas ir uždaviniai.**

Projektą planuojama įgyvendinti pagal Klaipėdos regiono 2022–2030 metų plėtros planą, kuris šiuo metu rengiamas, ir Regioninę pažangos priemonę Nr. 02-001-06-10-01 (RE), patvirtintą Lietuvos Respublikos aplinkos ministro 2023 m. rugsėjo 22 d. įsakymu Nr. D1-323 „Dėl Regioninės pažangos priemonės Nr. 02-001-06-10-01 (RE) „Skatinti rūšiuojamąjį atliekų surinkimą“ finansavimo gairių patvirtinimo“ (toliau – Gairės).

Projekto įgyvendinimo metu planuojama įrengti didelių gabaritų atliekų surinkimo aikštelę (toliau – DGASA) Raudonių k., Ylakių sen., Skuodo r. sav.



*1 pav. Esamos ir planuojamos DGASA schema*

**2. Siūlomos teisinio reguliavimo nuostatos.**

Projekto vykdytojas (pareiškėjas) – Klaipėdos regiono atliekų tvarkymo centras (toliau – KRATC). Projekto partneriu, sudarius jungtinės veiklos (partnerystės) sutartį, bus Skuodo rajono savivaldybės administracija. Atsakomybė už projekto įgyvendinimą tenka pareiškėjui. Gairių 2.9 papunkčiu rekomenduojama, kad partnerystės sutartis būtų sudaryta prieš teikiant projekto įgyvendinimo planą. Partnerystės sutartyje turi būti aiškiai išdėstyti šalių įsipareigojimai ir teisės dėl projekto. Ketinimų protokole numatyta, kad Savivaldybė finansiškai prisidės ir atliks veiksmus, susijusius su teritorijų planavimu. KRATC organizuos teritorijų planavimo ir statybą leidžiančių dokumentų (techninio projekto rengimas, PAV procedūros ir kt.) rengimą, organizuos DGASA statybą, administruos naujai įrengtą DGASA.

**3.** **Laukiami rezultatai.**

Įrengus antrąją DGASA, Skuodo rajono teritorijoje pagerės aikštelių pasiekiamumas Skuodo rajono gyventojams iš Ylakių, Barstyčių, Šačių seniūnijų. Tokiu būdu siekiama pagerinti rūšiuojamąjį atliekų surinkimą, surinkti daugiau atliekų, tinkančių pakartotiniam naudojimui, paskatinti gyventojus rūšiuoti atliekas, pristatyti jas į surinkimo aikšteles. Skuodo rajone yra aktuali didelių gabaritų atliekų surinkimo ir pateikimo pakartotiniam naudojimui problema. Projekto metu bus įrengta didelių gabaritų atliekų surinkimo aikštelė ir viena iš šios aikštelės sekcijų bus atliekų paruošimo pakartotiniam naudojimui aikštelė. Kadangi Skuodo rajono savivaldybės teritorijoje iki šiol nebuvo nei vienos aikštelės, kurioje surinktos atliekos būtų paruošiamos pakartotiniam naudojimui, tai naujai įrengta aikštele naudosis visi rajono gyventojai. Taip pat siekiama, kad sumažėtų stambiagabaričių bešeimininkių atliekų kiekis seniūnijų teritorijose, kurių sutvarkymu rūpinasi Skuodo rajono savivaldybė.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 823 000 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 85 proc. Kita dalis, t. y. 15 proc. tinkamų, taip pat išlaidos, kurių nepadengia projektui skiriamos finansavimo lėšos, ir netinkamų finansuoti projekto išlaidų dalis, turės būti finansuojama Skuodo rajono savivaldybės biudžeto lėšomis.

**5. Sprendimo projekto autorius ir (ar) autorių grupė.**

Pranešėjas – Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyresnioji specialistė Živilė Vaserytė.

Į posėdį kviesti Skuodo rajono savivaldybės administracijos Bendrųjų reikalų skyriaus vedėjo pavaduotoją Mindaugą Perminą.