**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „MOBILIŲ KOMANDŲ TEIKIAMŲ PASLAUGŲ KOKYBĖS IR PRIEINAMUMO GERINIMAS SKUODO RAJONO SAVIVALDYBĖJE“ RENGIMUI**

2024 m. sausio 16 d. Nr. T10-8

Skuodas

**1. Parengto sprendimo projekto tikslas ir uždaviniai.**

Skuodo rajono savivaldybė planuoja rengti projekto paraišką finansavimui gauti pagal 2022–2030 metų sveikatos priežiūros kokybės ir efektyvumo didinimo plėtros programos pažangos priemonę Nr. 11-002-11-01 „Gerinti sveikatos priežiūros paslaugų kokybę ir prieinamumą“ projekto finansavimo sąlygų aprašą. Projekto lėšomis planuojama įsigyti elektromobilį, medicininę ir kitą įrangą vienai ambulatorines slaugos paslaugas namuose (toliau – ASPN) teikiančiai komandai.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra pirminė asmens sveikatos priežiūra, prie kurios įgyvendinimo prisidės rengiamas projektas, teikiant asmens sveikatos priežiūros paslaugas namuose didesnėje teritorijos dalyje bei didesniam prisirašiusių asmenų skaičiui.

Projekto partneris gali būti asmens sveikatos priežiūros įstaigos. Asmens sveikatos priežiūros įstaiga atrinkta pagal kriterijus, taikomus partneriui:

1. Unikalių asmenų skaičius, kuriems buvo suteiktos ASPN paslaugos Skuodo rajono savivaldybėje (nuo 2022-01-01 iki 2023-09-30 imtinai).

2. ASPN paslaugas gavusių unikalių asmenų Skuodo rajono savivaldybėje, kuriems nustatytas specialusis nuolatinės slaugos poreikis, skaičius (nuo 2022-01-01 iki 2023-09-30). Informaciją apie suteiktas ASPN paslaugas pateikė VšĮ Mosėdžio pirminės sveikatos priežiūros centras. Projekto parneris pagal Klaipėdos teritorinės ligonių kasos ir VšĮ Mosėdžio pirminės sveikatos priežiūros centro pateiktus duomenis atrinktas VšĮ Mosėdžio pirminės sveikatos priežiūros centras.

**3. Laukiami rezultatai.**

Skuodo rajono gyventojams, prisirašiusiems prie VšĮ Mosėdžio pirminės sveikatos priežiūros centro, padidės paslaugų prieinamumas, o medicinos darbuotojams pagerės darbo sąlygos teikiant asmens ambulatorines paslaugas namuose.

**4. Lėšų poreikis sprendimui įgyvendinti ir jų šaltiniai.**

Skuodo rajono savivaldybei yra numatyta 73 211,96 Eur. Iš projekto lėšų bus galima įsigyti vienai ambulatorines slaugos paslaugas namuose teikiančiai specialistų komandai elektromobilį su įkrovimo stotele (ar be jos), vertė negali viršyti 50 000,00 Eur su PVM, o 1 (vienai) ASPN komandai įsigyjamos medicininės ir kitos įrangos vertė negali viršyti 18 400,00 Eur su PVM. Netiesioginių išlaidų norma – 7 proc. Planuojamas finansavimo intensyvumas – 100 proc.

Planuojama bendra projekto vertė – **73 200,00** **Eur.** Projektą planuojama finansuoti Europos Sąjungos struktūrinių fondų lėšomis. Projekto partneris įsipareigoja savo lėšomis įsigyti elektromobilio įkrovimo aikštelę. **Projekto įgyvendinimo laikotarpis nuo 2024-04-01 iki 2024-12-31, todėl projekte numatytoms priemonėms įsigyti iš savivaldybės biudžeto prašoma skirti 50 tūkst. Eur, kurie bus grąžinami kompensavimo būdu.**

**5. Sprendimo projekto autorius ir (ar) autorių grupė.**

Rengėja ir pranešėja – Skuodo rajono savivaldybės administracijos patarėja, atliekanti savivaldybės parengties pareigūno funkcijas, laikinai pavaduojanti savivaldybės gydytoją (vyriausiąjį specialistą), Edita Jautakienė.